Republika Srbija

Opština Žabari

Predsednik opštine Jovan Lukić

Načelnik uprave Nebojša Milovanović

Beograd, 18. oktobra 2024.

**Predmet: Dopis u vezi sa ocenjivanjem i rangiranjem svih opština i gradova u Srbiji na osnovu indeksa transparentnosti lokalne samouprave LTI 2024**

Poštovani,

kao što smo vas obavestili u našem dopisu iz jula 2024. godine, Transparentnost Srbija i ove godine sprovela je istraživanje “Indeks transparentnosti lokalne samouprave u Srbiji - LTI". Reč je o istraživanju koje je sprovođeno 2015, 2019, 2020, 2021, 2022. i 2023. godine (bile su obuhvaćene sve opštine i gradovi u Srbiji) i 2017. godine (na uzorku od 15 JLS). Istraživanje se ove godine sprovodi uz podršku Švajcarske agencije za razvoj i saradnju (Swiss Agency for Development and Cooperation SDC).

Na osnovu metodologije ustanovljene 2015. godine ponovo su ocenjene i rangirane sve jedinice lokalne samouprave u Srbiji. Ocenjene su i gradske opštine, ali nisu rangirane s obzirom na to da se zbog nejednakih nadležnosti ne mogu porediti sa JLS.

Žabari na ovom rangiranju ima indeks 52, na skali od 0 do 100, i nalazi se na 60. mestu od 145 rangiranih JLS. To je za pet poena bolja ocena i za 34 mesta bolja pozicija na listi u odnosu na LTI 2023. Reč je i o oceni na nivou proseka Srbije koji je upravo 52 poena.

S obzirom na to da je maksimalna ocena 100, a da ove godine 36 najbolje rangiranih JLS imaju LTI iznad 60, jasno je da postoji potencijal za dalji rast. Pojedini LTI indikatori mere ono što nije zakonska obaveza već dobra praksa, za postizanje pozitivne ocene za pojedine indikatore potrebno je ulaganje resursa, ali postoji i niz mera za povećanje transparentnosti i jačanje poverenja građana koje se, ako postoji politička i administrativna volja, mogu sprovesti brzo i bez značajnog ulaganja resursa. Stoga vas ohrabrujemo da radite na povećanju nivoa transparentnosti, da redovno ažurirate već objavljene podatatke i razmotrite gde postoji mogućnost rasta.

Nadamo se da će od pomoći u tome biti analiza (izveštaj i tabela) koju vam dostavljamo u prilogu i u kojoj se mogu naći detalji o istraživanju, metodologiji, sva indikatorska pitanja na osnovu kojih je rangiranje urađeno, ocene svih opština, gradova i gradskih opština u Srbiji, zbirno i po svim pojedinačnim indikatorima, kao i brojne preporuke za unapređenje transparentnosti (na samo po pitanju izgleda i sadržaja sajta, već i drugih aspekata transparentnosti), te novi primeri dobre prakse, koji mogu biti od koristi pri preduzimanju mera za povećanje transparentnosti, a time i ocene i plasmana na narednom LTI.

Takođe vam, radi razjašnjenja eventualnih nejasnoća zbog čega su pojedini indikatori ocenjeni nulom, dostavljamo i kriterijume na osnovu kojih ocenjujemo sve indikatore.

Za eventualna dodatna tumačenja stojimo Vam na raspolaganju.

S poštovanjem,

za Transparentnost Srbija

koordinator istraživanja

Zlatko Minić